Care sunt cele mai bune metode prin care iti poti conserva castigurile, indiferent de schimbarea vremurilor si crizele financiare? Daca vei intreba oamenii obisnuiti, 90 din 100 iti vor spune ca cel mai sigur este sa-ti tii banii in banca. Inca vreo 5 vor sustine ca cel mai sigur este sa iti tii economiile la saltea, iar alti 3 te vor indemna sa-i investesti la Bursa. Exista insa alte cateva modalitati prin care vei putea sa parstrezi intacta valoarea economiilor tale, daca nu cumva chiar si sa le sporesti substantial pe termen lung.

Depozitele bancare nu mai sunt de ceva vreme o solutie viabila. Avand in vedere comisioanele de administrare lunare pe care trebuie sa le achiti bancii, corelate cu o dobanda oferita de banca – mai mica decat rata anuala a inflatiei -, iti vor aduce cu siguranta economiile pe minus. Daca alegi sa-ti pui economiile la saltea, este si mai rau. Pe langa faptul ca nu vei beneficia nici macar de mica dobanda oferita de banca, banii tai vor valora in fiecare an cu cateva procente mai putin, din cauza inflatiei anuale. Iar daca te calca hotii, izbucneste un incendiu sau se intampla vreo calamitate naturala, mai mult ca sigur iti vei pierde toata averea. Investitia la Bursa poate fi o sursa frumoasa de castig, dar ea nu este pentru toata lumea. Pentru a obtine profit prin achizitia de actiuni sau tranzactii Forex, trebuie in primul rand sa te documentezi riguros, sa fii la curent cu noutatile din piata pe care activezi si sa intelegi mecanismul acesteia. Bursa presupune nervi tari si sange rece. Ca investitor, trebuie sa ai puterea de a recunoaste atunci cand ai luat o decizie gresita la cumparare sau vanzare si sa iti asumi consecintele.

1. Cumpara bijuterii!

Exista totusi cateva metode simple prin care iti poti pune banii la adapost. Cea mai buna dintre ele este sa investesti in bijuterii. Poti cumpara aur, argint, platina sau paladiu, dar valoarea acestor metale depinde in mare masura de tranzactionarea lor pe pietele financiare. Dar daca vei achizitiona metalele pretioase sub forme artizanale, pe langa valoarea materialului propriu-zis, vei adauga si valoarea manoperei. Desigur, nu ti-as recomanda sa mergi in Bucur Obor si sa cumperi inele de la bijutierii de acolo. Mai degraba, ti-as recomanda sa cauti obiecte pretioase din categoria celor de arta, care ulterior sa prezinte interes in cadrul unei licitatii sau pentru un comerciant important de bijuterii.

2. Diamantele sunt cele mai bune prietene! Si nu doar pentru fete…

La fel ca si bijuteriile din metale rare, pietrele pretioase prelucrate sunt o modalitate foarte buna prin care iti poti conserva economiile. Este insa foarte important ca in momentul in care te hotarasti sa le achizitionezi, sa ceri sfatul unui specialist. Desigur, nici in acest caz nu iti recomand sa iti faci cumparaturile de la orice bijutier, pentru a nu fi tras pe sfoara. O varianta foarte buna pentru investitie o reprezinta combinatia de metale rare si pietre pretioase. Poti alege inele, bratari sau coliere din aur, argint sau platina si pietre pretioase. Important este si in acest caz sa achizitionezi obiecte de calitate, cu potential interes in cadrul unei licitatii. Desigur, daca ai suficienti bani, poti licita pentru o piesa cunoscuta care, pe langa ca iti va bucura privirea, iti va ferici si buzunarul in momentul in care vei decide sa te desparti de ea.



3. Un castig sa ramai tablou!

A treia optiune pentru a economisi destept este achizitia de opere de arta: tablouri, statui sau sculpturi. Pe langa avantajul ca le poti depozita relativ usor, agatandu-le pe perete sau gasindu-le in loc intr-unul din colturile camerei, obiectele de arta de valoare incep sa aiba din ce in ce mai multa cautare si in Romania. Cumpara o opera celebra sau, daca ai instinct, gaseste opere ale unor artisti talentati a caror cota, chiar daca mica acum, are mare potential in viitor. Sumele cu care se vand la licitatii operele de arta valoroase sunt insemnate, iar valoarea acestora creste an dupa an.

4. Noi vrem pamant!

Agricultura are viitor in Romania. Poate nu in sensul clasic, de a trai de pe urma roadelor pamantului pe care il muncesti. Daca alegi ca din economiile tale sa cumperi pamant agricol intr-o zona cu potential agricol semnificativ, sunt sanse mari ca peste cativa ani sa te trezesti ca stai pe o mica avere. Pamantul agricol este relativ ieftin in Romania dar, odata cu intrarea in vigoare a legii care le da dreptul cetatenilor straini de a cumpara pamant in tara noastra, vom vedea o explozie a preturilor. In acest moment avem deja o serie de exploatatii agricole conduse de rezidenti straini, iar interesul acestora va creste, pamantul romanesc fiind unul de foarte buna calitate.

5. Alimentele au valoare!

Daca ai rabdare sa intelegi mecanismul sau lucrezi intr-o industrie care are legatura cu materiile prime, ai putea sa incerci sa tranzactionezi marfuri la oricare dintre Bursele din intreaga lume. Cacao, cafea, orez, porumb, petrol sau bumbac, oricare dintre ele iti pot aduce castiguri substantiale, fara sa le pastrezi in depozit sau sa le ridici din port. Pur si simplu le cumperi si le vinzi mai departe. Totul, in mod virtual. Desigur, piata marfurilor este una pe care trebuie sa o stapanesti foarte bine inainte de a investi. La fel ca si in cazul actiunilor sau al perechilor valutare, acestea iti pot aduce castiguri insemnate dar si pierderi serioase.

6. Casa, dulce casa

Iti mai aduci aminte de boom-ul imobiliar din 2007-2008? Daca atunci era la moda sa cumperi case si terenuri, indiferent de pretul si pozitionarea lor, acum poti alege sa-ti plasezi economiile in apartamente sau garsoniere, dar nu in speranta unei cresteri de pret. Casele nu vor mai vedea probabil niciodata preturile de acum 6-7 ani dar, in schimb, ti-ar putea aduce un venit pasiv substantial si constant din inchiriere. Poti castiga 200 – 400 de Euro in fiecare luna fara prea mare bataie de cap, in functie de spatiul si tipul locuintei. Iar daca dispui de o suma suficient de mare, poti incerca chiar sa achizitionezi o casa sau un spatiu comercial in buricul targului, care sa iti aduca lunar sume chiar si de 10 ori mai mari. Cel mai mare avantaj al acestui tip de investitie este ca, odata achizitionata locuinta, in cel mai rau caz vei avea oricand un acoperis deasupra capului…